b'\n_START_ARTICLE_\nSpirituaal\n_START_PARAGRAPH_\nSpirituaal on vaimulik koorilaul, mis kujunes v\xc3\xa4lja Aafrika rituaalsete laulude ja euroopaliku muusika segunemisel. See protsess kandis osalt ka v\xc3\xa4givaldset iseloomu, kuna orjadel ei lubatud oma suguharu religioosset kombestikku j\xc3\xa4rgida, vaid sunniti neid liituma kristliku kirikuga. Spirituaali euroopalik pale avaldub harmoonias, meloodikas ning lihtsamate vormielementide (fraas, periood) kasutamises. \xc3\x9chine nii Euroopa kui ka Aafrika kultuurile on spirituaalides esinev pentatooniline helilaad (anglokeldi muusika) ning koori ja eeslaulja vaheldumisel p\xc3\xb5hinev esituslaad. Aafrika tagap\xc3\xb5hi kajastub s\xc3\xbcgavalt hingestatud v\xc3\xa4ljenduslaadis, rikkalike kaunistustega meloodikas ning elavas punkteeritud r\xc3\xbctmikas. Spirituaalides p\xc3\xb6\xc3\xb6rduti palvega Looja poole ning neisse oli metafooridena peidetud ka lootus orjap\xc3\xb5lvest vabanemiseks (p\xc3\xb5genemiseks).'